Ducat de Montblanc

El Ducat de Montblanc fou un títol nobiliari hereditari creat el 1387 per Joan el Caçador, en esdevenir rei, per al seu germà, l'infant Martí, amb les rendes reials de la vila de Montblanc (Conca de Barberà) i de la vegueria de Montblanc annexes.

Història 
La intenció del nou monarca era dignificar la persona del seu germà amb un títol inferior al de rei, però superior al de tots els nobles. Es tractava d'un títol vitalici i no hereditari, que havia de revertir a la corona quan l'infant deixés d'usar-lo. Així es va esdevenir quan, inesperadament, Martí va accedir al tron el 1396.

El nou rei no va tornar a atorgar el ducat. Sí que ho va fer, en canvi, el seu successor Ferran d'Antequera, que, després de ser escollit rei al Compromís de Casp, el proposa al comte d'Urgell, l'altre gran pretendent, però aquest no acceptà Ferran com a rei i es revoltà contra ell. El 1415 el rei conferí el títol al seu secundogènit, l'infant Joan.

Quan aquest va succeir el seu germà i va esdevenir rei el 1458, el ducat va tornar a revertir a la corona i el monarca l'atorgà novament al seu secundogènit, l'infant Ferran.

Quan per la mort de Carles de Viana el 1461 Ferran va ser reconegut com a príncep de Girona, el ducat de Montblanc va quedar unit al títol de l'hereu del tron de la Corona d'Aragó, les vicissituds del qual en endavant va compartir.

Situació actual 
El 21 de gener de 1977 els títols de l'hereu de l'antiga Corona d'Aragó van ser recuperats per al del príncep Felip de Borbó, futur Felip VI, si bé el reial decret de nomenament (RD 54/1977, BOE del 22 de gener de 1977) només esmenta explícitament el de príncep d'Astúries i afegeix i altres títols vinculats tradicionalment al successor de la Corona d'Espanya.

Des del 8 de setembre de 1996, diada de la Mare de Déu de la Serra en l'any del 7è centenari de la seva arribada a Montblanc, el títol de Duc de Montblanc correspon al Príncep de Girona Felip de Borbó, que és de fet el primer Borbó que l'ha ostentat en assumir-lo sense cap cerimònia oficial d'investidura. En realitat, des de la supressió de la Corona d'Aragó a principis del , és el primer hereu reial que l'ostenta, si bé no en fa cap mena d'ús públic més enllà de les visites a Catalunya. El Príncep Felip de Borbó, va fer una visita a la comarca de la Conca de Barberà i a Balaguer. Acompanyat per l'alcalde de Montblanc, Andreu Mayayo, Felip de Borbó assistí a una missa oficiada per l'arquebisbe de Tarragona, Ramon Torrella i Cascante. Posteriorment, es desplaçà al monestir de Santa Maria de Poblet.

El 3 d'abril de 2014 el Ple de l'Ajuntament de Montblanc va aprovar una moció sobre la retirada dels honors a la Casa Reial Espanyola. El text recull que l'Ajuntament de Montblanc notificarà a la monarquia el seu desig que el Príncep Felip deixi d'utilitzar el títol. De la seva literalitat ("que, en un futur estat independent, Felip de Borbó no mantingui el títol de Duc de Montblanc"), i de la manca total de reacció oficial, no se'n pot deduir la retirada ni la supressió del títol, si bé alguns, com el mateix alcalde, han posat en dubte el seu restabliment en Felip de Borbó després del Decret de Nova Planta.

Des del 19 de juny de 2014 la titular actual, en esdevenir princesa d'Astúries, és Elionor de Borbó i Ortiz.

Llista de titulars 
Dinastia del Casal de Barcelona (1387-1396)
 Martí I de Montblanc (Martí l'Humà), 1387-1396

 Títol vacant (1396-1415)

Dinastia dels Trastàmara (1415-1516)
 Joan I de Montblanc (Joan el Gran), 1415-1458
 Ferran I de Montblanc (Ferran el Catòlic), 1458-1462
-Guerra Civil Catalana (1462-1472)
 R Ferran I de Montblanc (Ferran el Catòlic), 1472-1479
 Joan II de Montblanc (Infant Joan d'Aragó), 1479-1497
 Elisabet I de Montblanc (Infanta Elisabet d'Aragó i Castella), 1497-1498
 Miquel I de Montblanc (Infant Miquel de Portugal), 1498-1500
 Joana I de Montblanc (Joana la Boja), 1502-1516

Dinastia dels Habsburg (1516-1700)
 Carles I de Montblanc (Carles V, emperador romanogermànic), 1516-1527
 Felip I de Montblanc (Felip I d'Aragó i II de Castella), 1527-1556
 Carles II de Montblanc (Carles d'Habsburg), 1556-1568
 R Felip I de Montblanc (Felip I d'Aragó i II de Castella), 1568-1571
 Ferran II de Montblanc (Ferran d'Habsburg), 1571-1578
 Dídac I de Montblanc (Dídac d'Habsburg), 1578-1582
 Felip II de Montblanc (Felip II d'Aragó i III de Castella), 1582-1605
 Felip III de Montblanc (Felip III d'Aragó i IV de Castella), 1605-1626
 Carles III de Montblanc (Baltasar Carles d'Habsburg), 1626-1640
-Guerra dels Segadors (1640-1652)
 R Felip III de Montblanc (Felip III d'Aragó i IV de Castella), 1652-1657
 Felip IV de Montblanc (Felip Pròsper d'Habsburg), 1657-1661
 Carles IV de Montblanc (Carles II), 1661-1700

 Títol vacant (1700-1996)'''

Dinastia dels Borbons (des de 1996)
 Felip V de Montblanc (príncep Felip de Borbó), 1996-2014
 Elionor I de Montblanc (princesa Elionor de Borbó), 2014-

Referències

Vegeu també 
 Príncep de Girona
 Comte de Cervera
 Senyor de Balaguer
 Príncep de Viana

Montblanc
Història de Montblanc